SA, Nigerië wil bande versterkPres. Cyril Ramaphosa en sy Nigeriese eweknie, Muhammadu Buhari. Foto: Kopano Tlape/GCIS Pres. Cyril Ramaphosa en sy Nigeriese eweknie, Muhammadu Buhari, het ooreengekom om groter investering van Nigeriese ondernemings in Suid-Afrika te bevorder. “Ons het met waardering kennis geneem van die toenemende teenwoordigheid van Suid-Afrikaanse ondernemings in Nigerië, en ons stem saam oor die behoefte om groter investering deur Nigeriese ondernemings in Suid-Afrika te bevorder,” het Ramaphosa Donderdag gesê. Buhari is op ŉ staatsbesoek aan Suid-Afrika. Volgens Ramaphosa het hy en Buhari tydens hul samesprekings ook tyd gehad om te reflekteer op die openbare geweld wat ŉ paar weke gelede in Suid-Afrika plaasgevind het en waar buitelanders onder meer geteiken is. “As die regering van Suid-Afrika het ons ons hartseer uitgespreek oor die aanvalle op buitelandse burgers en alle vorme van onverdraagsaamheid en dade van geweld veroordeel. “Ons is daartoe verbind om die mense se opregte besorgdheid oor armoede, werkloosheid, misdaad, dwelmmiddels en migrasie die hoof te bied,” het Ramaphosa gesê. Hy het gesê dat albei lande ewe veel daartoe verbind is om die oppergesag van die reg te handhaaf en te verseker dat diegene wat betrokke is by kriminele aktiwiteite, ongeag hul nasionaliteit, vervolg word. Volgens Ramaphosa is daar ook gesprekke gevoer om politieke, handels-, beleggings- en mense-tot-mense-verhoudinge tussen die lande te versterk en te verdiep. Nigerië maak 64% uit van Suid-Afrika se totale handel met die Wes-Afrika-streek en is een van die lande grootste kontinentale handelsvennote. “Ons sal ons sakelui aanmoedig om van die wonderlike geleenthede in ons onderskeie lande vir handel, belegging en samewerking te benut. As regerings het ons ons daartoe verbind om ŉ instaatstellende omgewing te skep om in ons onderskeie lande sake te doen. Ons het sleutelsektore geïdentifiseer om ekonomiese groei en ontwikkeling te bevorder. “Hierdie sektore sluit paaie en spoorinfrastruktuur, mynbou en vervaardiging in,” het Ramaphosa gesê.